Š. Zelník, poslanec: (2002-03-14):
Slovenská republika odmietla uplatnenie Zákona o Maďaroch žijúcich v susedných štátoch, čo bolo oficiálne tlmočené predsedom vlády Slovenskej republiky Mikulášom Dzurindom, ako aj ministrom zahraničných vecí Eduardom Kukanom. 7. februára 2002 Národná rada Slovenskej republiky uznesením č. 1879 vyjadrila nesúhlas s uplatňovaním uvedeného zákona na území Slovenskej republiky. Napriek tomu, že Národná rada Slovenskej republiky prijala toto uznesenie, pán Béla Bugár ako podpredseda Národnej rady si prevzal preukaz zahraničného Maďara. Ako poslanci za rôzne politické strany môžeme mať a môžeme presadzovať rozdielne stanoviská, ale všetci sme povinní ctiť zákony tejto krajiny a aj uznesenia Národnej rady. Podpredseda Národnej rady je však povinný v praxi presadzovať a dbať na dodržiavanie uznesení Národnej rady. Aktom prevzatia preukazu zahraničného Maďarka pán Bugár ako podpredseda Národnej rady znevážil uznesenie Národnej rady č. 1879, ktoré prijala Národná rada, porušil sľub, ktorý zložil v zmysle Ústavy Slovenskej republiky na ustanovujúcej schôdzi. Z tohto dôvodu nemôže zastávať funkciu podpredsedu Národnej rady, a preto budeme hlasovať za jeho odvolanie. Ďakujem. J. Migaš, predseda NR SR: Panie poslankyne, páni poslanci, toto sú písomne prihlásení. Pýtam sa, kto sa do rozpravy hlási ústne? Pán poslanec Tatár, pán poslanec Šepták, pani poslankyňa Tóthová, pán poslanec Moric. Uzatváram možnosť sa prihlásiť do rozpravy ústne. Ako prvý vystúpi pán poslanec Tatár. Po ňom pán poslanec Šepták. Nech sa páči. P. Tatár, poslanec: Vážený pán predseda, vážené kolegyne, vážení kolegovia, chcem rovno povedať, že zásadne nesúhlasíme s návrhom na odvolanie a odvolávanie podpredsedu Národnej rady Bélu Bugára a nesúhlasíme ani s tými dôvodmi. Bolo to opakovane aj verejne povedané a treba to zopakovať aj tu, že pán Bugár nevykonal nič, čo by bolo v rozpore so zákonmi Slovenskej republiky, nevykonal nič, čo by bolo v rozpore s jeho poslaním funkcionára Národnej rady, slovenského parlamentu, nevykonal nič, čo by bolo v rozpore s ústavným sľubom poslanca Slovenskej republiky. A ako slobodný človek sa slobodne rozhodol, čo sa týka prevziať preukaz zahraničného Maďara. Ako dôvod na odvolanie naozaj takéto argumenty a všetky, ktoré sa k tomu viažu, neobstoja, považujeme ich za smiešne a škodlivé. A chcem upozorniť, že takýto druh rozpravy, takéto politizovanie, samozrejme, že ide o politizovanie a o politické dôvody, nie o dôvody vecné, tak tie sú v rozpore s presvedčením slobodného sveta o ľudských právach, o ich rozsahu, o ľudských slobodách. A keď to máme porovnávať, tak v prípade diskusie o preukaze zahraničného Maďara urobil Béla Bugár v podstate len to, čo i tisíce zahraničných Slovákov, keď si prevzali takýto preukaz a tým len preukázali úctu k svojim koreňom. Treba povedať, že Béla Bugár patrí medzi tých funkcionárov slovenského parlamentu, a dá sa to povedať o všetkých, ktorí si poctivo robia svoju prácu a presne podľa rokovacieho poriadku. Jeho práca je prínosom pre Národnú radu. A jednoducho tí, ktorí navrhujú takéto odvolávanie, a najmä tí, ktorí potom vehementne vykrikujú dokonca pri tejto rozprave, nech sa predovšetkým pozrú na seba. Ja preto vyzývam skončiť s takouto nedôstojnou argumentáciou a musím upozorniť, že možno aj celá takáto procedúra robí hanbu slovenskému parlamentu aj Slovenskej republike. Ďakujem. J. Migaš, predseda NR SR: Faktické poznámky na vystúpenie pána poslanca Tatára: pán poslanec Zelník, Cuper, Švantner, Hofbauer, pani poslankyňa Podhradská ako posledná prihlásená. Uzatváram možnosť sa prihlásiť s faktickou poznámkou. Nech sa páči, pán poslanec Štefan Zelník.